ועדת הכנסת, כנסת 18, פרוטוקול מספר 38, 2009-09-16 11:00

יואל חסון: שלום לכולם.

יואל חסון: אני מתכבד לפתוח את הישיבה המשותפת של ועדת הכנסת והוועדה לענייני ביקורת המדינה, דבר שלא קורה בדרך כלל.

יואל חסון: אני שמח שיושב ראש ועדת הכנסת, חברי חבר הכנסת יריב לוין, בדעה אחת איתי, סיכמנו על כינוס של ישיבה משותפת.

יואל חסון: אני חושב שעצם העובדה שהוועדה מתכנסת כאן ומתכנסת בצורה משותפת מראה, בעיניי, את חומרת הדברים כפי שאנחנו רואים אותם.

יואל חסון: בעקבות העובדה שהוועדה לענייני ביקורת המדינה, שהתכנסה במקור על פי סעיף 21, נמצא איתנו כאן מבקר המדינה.

יואל חסון: אני מודה לך שאתה משתתף בישיבה הזו.

יואל חסון: כפי שאתם יודעים, פורסמו כל מיני פרסומים בשבועות האחרונים, לגבי מעורבותו של חבר פעיל מתנועת בל"ד עם גורמי טרור.

יואל חסון: מה שגם פורסם בתחקיר נוסף בערוץ 10.

יואל חסון: מתברר שזו לא היתה פגישה מקרית של אותו פעיל עם מפעיל מטעם החיזבאללה, אלא היתה כאן סדרה של פעילויות.

יואל חסון: בכלל אני חייב לומר, גם מהנתונים שידענו קודם וגם ממה שפורסם אתמול, שנראה שהפעילות בתנועת בל"ד היא פעילות שבאופן ברור וטבעי מחוברת ומקושרת עם גורמים שהם למעשה גורמי טרור, גורמים---

דוד רותם: אדוני היה צריך את החדשות של ערוץ 10?

יואל חסון: תיכף תגיד את מה שאתה תגיד, אבל אני, בסופו של דבר, עדיין מייחס---

דוד רותם: אבל אני כבר אמרתי את זה לפני הבחירות.

יואל חסון: בסדר גמור, אבל אני עדיין חושב, בסופו של דבר, שמפלגה לכל דבר, ובל"ד היא מפלגה לכל דבר במדינת ישראל, פעילה במדינת ישראל, מן הראוי שלא יהיה לה ואני לא מצפה שיהיה לה קשר עם גורמי טרור.

יואל חסון: קראתי ושמעתי גם את חבר הכנסת זחאלקה, שבטח ידבר בהמשך הדיון, שטען שעושים כאן בית דין שדה.

יואל חסון: אני לא רואה בוועדה הזאת, ובטח לא בוועדה לענייני ביקורת המדינה, ואני מעריך שגם לא בוועדת הכנסת, בית דין שדה, אבל אנחנו בהחלט, ואני חושב שזה דבר ראוי ונכון, דמוקרטיה ששומרת על עצמה.

יואל חסון: גם בחסות דמוקרטיה שלנו ראוי, ולי חשוב שיישמעו כאן כל הקולות בבית הזה, שלא תיעשה פעילות שהיא פעילות אנטי ישראלית ואנטי ביטחון המדינה על כל המשמעויות שיכולות להיות.

יואל חסון: אני רק יכול לצטט את המזכיר הכללי של בל"ד שאמר בצורה ברורה ש'אנחנו נילחם בציונות, נילחם במדינת ישראל דרך החוקים של מדינת ישראל, בתוך הבית.

יואל חסון: אנחנו נפעל וניאבק בציונות מתוך הבית שלה'.

יואל חסון: יותר מזה, אומר הבוגד בשארה, צריך לומר וזה די ברור, בצורה ברורה והוא היום אחד האנשים שמהווה אורים ותומים במפלגה, דברים שהם מנוגדים לאינטרס הלאומי הישראלי ואולי גם האינטרס שמתייחס לנושא הפלסטיני, כפי שאתם מציגים אותו בכנסת, שצריך לשמר את הסכסוך עם הציונות על גחלת אש בוערת.

יואל חסון: יותר מזה, באים ואומרים בצורה ברורה, 'מדוע מנהיגי ערב מודיעים על נכונותם להכיר בישראל כמדינה?' תוהה בשארה.

יואל חסון: הוא אומר: 'אין זה דבר מובן מאליו שאין לו קשר למציאות, זו היא כניעה, שכן ישראל ביקשה להכיר בה כמדינה יהודית ולפלסטינים אין זכות לשיבה כל עוד היא מדינה יהודית'.

יואל חסון: זאת אומרת גם לאותם נאומי שלום שבאים מחלק מנציגי בל"ד כאן בכנסת, בשארה בעצמו אומר - מה זו ההכרה הזאת בישראל, או ששיחות השלום האלה הן דבר שלא צריך להיות.

יואל חסון: ועוד דברים נוספים.

יואל חסון: אני מסכים שבדמוקרטיה הגבולות הם רחבים ושצריך לאפשר את חופש הדיבור, אבל לא את חופש הפעולה, כשזה בא לידי פגיעה בביטחון המדינה, לא את חופש הפעולה כשזה בא בקשירת קשר עם גורמים שרוצים בחיסולה של המדינה, עם גורמי טרור.

יואל חסון: גורמי המשפט והביטחון יכריעו לגבי אותו אדם באופן ספציפי, אבל השאלה שעולה כאן, חברים, היא שאלה מרכזית; האם במסגרת הפעילות השוטפת של מפלגת בל"ד מתקיימים קשרים מאורגנים, תמידיים, במסגרת סמינרים בחוץ לארץ, במסגרת משלחות סטודנטים, במסגרת פעילויות כאלה ואחרות, עם גורמים שרוצים בפגיעה בביטחונה של מדינת ישראל, עם גורמים שמבקשים לגייס פעילים או סוכנים לטובת ריגול?

יואל חסון: הדבר שדווח עליו הוא דבר מאוד חמור, מעקב וניסיון לפגיעה בראש הצבא הישראלי, ברמטכ"ל הישראלי.

יואל חסון: אין דבר יותר חמור מלקחת חלק בדבר הזה.

יואל חסון: ואני אומר, שוב, את דעתי האישית, בל"ד היא מפלגה לכל דבר בישראל, היא מפלגה כמו כל מפלגה בישראל, היא חלק מהבית והיא חלק מהפרלמנט הישראלי, כל עוד היא בפרלמנט הישראלי והיא נבחרה אליו.

יואל חסון: מבחינתי גם אם מחר בקדימה או בליכוד היה מתגלה שפעיל משתף פעולה עם אויבי ישראל, עם גורמי טרור, היה מתקיים אותו דיון, באותה צורה.

יואל חסון: כשזה קורה בבל"ד, כשזה קורה מתוך בל"ד, וזה ברור שזה היה מתוך פעילות של בל"ד, אגב, פעילויות שחוזרות ונשנות, וכמעט בכל הפעילויות האלה שמתקיימות בחוץ לארץ, לוקחים חלק אותם גורמים של חיזבאללה וגורמים אחרים, צריך לבדוק את הדבר הזה ובעיקר צריך לבדוק האם בכספי מימון מפלגות נשלחים אותם אנשים לפעילויות האלה, מתקיימת פעילות כזאת, שהיא בסופו של דבר פעילות חתרנית שפוגעת בביטחון המדינה.

יואל חסון: הייתי מבקש מיושב ראש ועדת הכנסת לומר כמה דברים.

יריב לוין: תודה רבה.

יריב לוין: מכובדי מבקר המדינה, יושב ראש הוועדה לביקורת המדינה, חבר הכנסת יואל חסון, חברי הוועדה לביקורת המדינה, ועדת הכנסת, אני מוכרח לומר שאני מאחל לנו, חבר הכנסת חסון, שלא נידרש עוד לישיבות מן הסוג הזה, אבל באותה נשימה אני מוכרח לומר שכאשר ישנה תחושה שבתוך כנסת ישראל פועל מוצב ריגול קדמי של ארגון חיזבאללה, לא הוועדה לביקורת המדינה, וודאי לא ועדת הכנסת, יכולות לתת לדבר הזה להימשך, לתת לדבר הזה לעבור, כאילו שום דבר לא קרה.

יריב לוין: אני רוצה לומר לחברי הכנסת זחאלקה ונפאע, צר לי, אבל בין דמוקרטיה לבין מה שאתם עושים, אין שום קשר.

יריב לוין: שום קשר.

יריב לוין: מה שאתם עושים ומובילים, זה עידוד מתמשך ומסר ברור לפעילות שכל התכלית שלה היא רק אחת, לחסל את מדינת ישראל במתכונת שלה, כפי שהיא היום.

יריב לוין: אני רוצה לתת רק דוגמה אחת.

יריב לוין: נכנסתי אתמול לאתר של מפלגת בל"ד, האתר שלכם.

יריב לוין: אני מניח שזה אתר אינטרנט שממומן מכספי מימון מפלגות, כלומר מכספי המסים שלנו, של אזרחי ישראל, והאתר הזה נראה כך; בראשו תמונה גדולה של עזמי בשארה, אדם חשוד נמלט, אדם שחשוד בריגול חמור תוך כדי מלחמה, ומה שיש למפלגת בל"ד לומר עליו זה לא חס וחלילה גינוי, זה לא אולי להתבייש במה שהוא עשה, אולי לקוות שהדברים אולי לא נכונים.

יריב לוין: לא, אצל מפלגת בל"ד הכל טוב.

יריב לוין: הוא בראש האתר.

יריב לוין: זה המסר שיש לכם להעביר לציבור בכלל ולציבור שאתם מייצגים בפרט, ואחר כך, כשקורים דברים כמו מה שקרה באותו מחנה קיץ, אתם מיתממים ואומרים 'זה לא אנחנו', 'לא ידענו', 'זה לא משלחת רשמית שלנו'.

יריב לוין: כן, מכאן זה מתחיל, מהמסרים האלה שאנחנו מממנים אותם ומשלמים עליהם, אדוני המבקר.

יריב לוין: אני מסתכל על האתר הזה, מחפש משהו שמשייך אותו למדינת ישראל, אין שום דבר.

יריב לוין: פלסטין, דגל פלסטין, הפגנות למען אותו בשארה, ושוב דגלי פלסטין.

יריב לוין: ואני רוצה לשאול את כולנו כאן, יש מישהו, יש מדינה בעולם שהיתה מסכימה שדבר כזה יתנהל מתוך הפרלמנט שלה במימון מפלגות שלה?

יריב לוין: איפה זה---

דוד רותם: יש את זה באפגניסטן ויש את זה בלבנון.

דוד רותם: בכל מקום שמעודדים טרור ומאפשרים לארגון טרור לשבת בפרלמנט, זה מה שקורה.

יריב לוין: ואני שוב שואל, זו דמוקרטיה?

יריב לוין: זה שימוש נאות במימון מפלגות?

יריב לוין: או שזו הסתה, גיבוי לריגול ומסר מאוד ברור לנוער שאחר כך נוסע למחנות האלה ואי אפשר להתפלא על מה שהוא עושה שם.

יריב לוין: אני רוצה לומר יותר מזה; ועדת אור, בשעתו, כאשר דנה באותם אירועים שהיו באוקטובר 2000, קבעה באופן ברור שחבר הכנסת דאז, בשארה, שלהב את האווירה ותרם תרומה של ממש כדי להביא לאותם אירועי האלימות.

יריב לוין: ושוב לא נשמע מכם לא גינוי, אלא להיפך, האדרת האיש, דרכו ופועלו.

יריב לוין: אני מוכרח לומר, אדוני המבקר ואדוני יושב ראש הוועדה לביקורת המדינה, אני חושב שיש מקום שבו זו לא איזו זכות שלנו לנסות לשים סוף לעניין הזה, זו חובתנו, זו חובתנו משום שדמוקרטיה שאיננה מתגוננת כנגד תופעות כאלה, מעמידה את עצמה במודע בסיכון שאין לנו שום זכות, לא להעמיד את מדינת ישראל בו ולא להעמיד את אזרחיה מולו.

יריב לוין: נדמה לי שכאשר יושבת בכנסת מפלגה שאומרת שהיא רוצה לחסל את הרוב היהודי פה על ידי זה שתמומש זכות שיבה מלאה, ועל ידי כך שיחוסלו כל הסממנים היהודיים של המדינה, מהדגל וכן הלאה, וגם מממשת את זה הלכה למעשה לפחות במסרים שהיא מעבירה דרך האתר שלה, אני חושב שבין זה לבין מה שמותר בדמוקרטיה במדינה שחפצת חיים היא יש פער, והפער הזה הוא פער שאנחנו לא יכולים להתעלם ממנו.

יריב לוין: במשפט אחרון אני אומר, חברי הכנסת זחאלקה ונפאע, זה לגיטימי.

יריב לוין: כתב לי כאן אזרח, בשם צביקה קנטור, משפט מאוד נכון.

יריב לוין: הוא אומר: 'לגיטימי שמיעוט ישמור על מורשתו.

יריב לוין: לא לגיטימי שיחתור תחת אושיות המדינה בה הוא חי, יסית ויפעל נגד מוסדותיה וסמליה.

יריב לוין: בטח שלא לגיטימי שיעביר מסר שהתוצאה הסופית שלו היא עידוד לריגול'.

ג'מאל זחאלקה: אני חושב שיש כמה דברים שצריך להגיד.

ג'מאל זחאלקה: אני מבקש שגם לאחר שנשמע את האחרים תהיה לנו זכות תגובה.

ג'מאל זחאלקה: אני רוצה להעמיד דברים על דיוקם.

ג'מאל זחאלקה: בל"ד היא מפלגה פוליטית, לגיטימית, שפועלת על פי החוק.

ג'מאל זחאלקה: יש לה מצע ברור.

דוד רותם: היא מפלגה פוליטית.

דוד רותם: לגיטימית---

יואל חסון: חבר הכנסת רותם, אני מבקש.

ג'מאל זחאלקה: היא פועלת על פי מצע פוליטי ברור, שכל אחד יכול לראות אותו, וחברי בל"ד כולם מחויבים למצע הפוליטי שלנו ומטבע הדברים מי שלא מחויב למצע הפוליטי של בל"ד הוא לא בבל"ד.

ג'מאל זחאלקה: בל"ד מחויבת לפעילות פוליטית לגיטימית, גלויה, לא אלימה, במסגרת החוק.

ג'מאל זחאלקה: דרך אגב, הציטטה מוועדת אור היא ציטטה סלקטיבית.

ג'מאל זחאלקה: ועדת אור קבעה שחבר הכנסת היחיד שיצא נגד שימוש באלימות הוא חבר הכנסת עזמי בשארה, ואני מפנה אותך לקרוא את---

מיכאל בן-ארי: השאלה מה הוא יצא ומה הוא עשה.

יואל חסון: חבר הכנסת בן ארי, אני מבקש שניתן לו לדבר.

יואל חסון: כל אחד פה יקבל את רשות הדיבור, בואו ננסה בכל זאת לשמור על דיון מסודר.

ג'מאל זחאלקה: פשיסט קטן לא נעשה גדול אם הוא קורא קריאות ביניים נגד אנשים דמוקרטיים ונאורים.

יואל חסון: תתייחס לנושא.

מיכאל בן-ארי: בוגד---

ג'מאל זחאלקה: אנחנו לא רק מאמצים את האסטרטגיה הזאת, אלא מחנכים את בני הנוער שלנו באופן אקטיבי לכך שהפעילות שלנו, כנוער ובכל המסגרות, צריכה להיות פעילות במסגרת החוק, פעילות פוליטית לגיטימית.

ג'מאל זחאלקה: כל דבר שיש לו ממד ביטחוני, אנחנו נגדו, וכל דבר כזה מביא נזק לפעילות הפוליטית שלנו, ואנחנו מסבירים את זה יום ולילה לכל הנוער.

ג'מאל זחאלקה: אני רוצה רק לסבר את אוזניכם.

ג'מאל זחאלקה: בעשר השנים האחרונות הואשמו צעירים ערביים רבים בעבירות ביטחוניות, 99% מהם לא היו מאורגנים באף מפלגה.

ג'מאל זחאלקה: זה שקורה שמישהו ממפלגה מואשם, זה החריג, זה לא הכלל.

ג'מאל זחאלקה: 99%.

ג'מאל זחאלקה: ההיפך, הפעילות הפוליטית במסגרות המפלגתיות, כולל בל"ד ומפלגות אחרות, לא גוררת, כפי שנטען כאן או נרמז כאן, לדברים אחרים או לעבירות ביטחוניות.

ג'מאל זחאלקה: כך שאנחנו פועלים, כפי שאמרתי, על פי החוק.

ג'מאל זחאלקה: חבר הכנסת לוין מביא מהאתר של בל"ד.

ג'מאל זחאלקה: יכול להיות שהדעות שלנו מכעיסות אותו, מקוממות אותו, אבל הן דעות פוליטיות לגיטימיות שאנחנו נאבקים.

ג'מאל זחאלקה: .. יש לי חדשות בשבילך, אנחנו לא ציוניים ולא נהיה ציוניים ויש לנו מה להגיד נגד הציונות, ואנחנו לא היחידים בנושא הזה.

ג'מאל זחאלקה: תביא לי חבר כנסת ערבי שיגיד שהוא בעד הציונות ושהוא לא נגד הציונות.

ג'מאל זחאלקה: תביא לי אותו, אני רוצה לראות אותו.

ג'מאל זחאלקה: בוא נעמיד דברים על דיוקם.

ג'מאל זחאלקה: אף אחד לא עושה לנו טובה שאנחנו בכנסת.

ג'מאל זחאלקה: אנחנו בני הארץ, קיבלנו אזרחות כי נולדנו פה, וכאשר אנחנו באים בכנסת, אף אחד לא עושה לנו טובה.

ג'מאל זחאלקה: אנחנו בחרנו דרך של השתתפות פוליטית, דרך של פעילות פוליטית, ואם מישהו רוצה לדחוק אותנו לפינה אחרת, אני חושב שהוא לא רק רשע, אלא גם טיפש.

ג'מאל זחאלקה: כידוע לכולם, הזיווג בין רשעות וטיפשות זה זיווג קטלני, אין יותר גרוע מזה.

ג'מאל זחאלקה: עילת הישיבה הזאת, כביכול שמפלגת בל"ד מימנה נסיעות לחוץ לארץ או למחנות.

ג'מאל זחאלקה: קודם כל, המבקר שלח לנו מכתב ואנחנו נתנו מכתב תשובה.

ג'מאל זחאלקה: בל"ד לא מקיימת מחנות בחוץ לארץ.

ג'מאל זחאלקה: את המחנה לא קיימה בל"ד.

ג'מאל זחאלקה: יש מחנה, הצעירים נרשמו למחנה, מי שיכול---

יואל חסון: מי מארגן את הסמינר הזה, את המחנה הזה?

ג'מאל זחאלקה: המחנה הזה מאורגן על ידי גוף של התנועה הלאומית הערבית.

ג'מאל זחאלקה: באים מכל העולם הערבי, אנשים מהזרם הלאומי הדמוקרטי---

יריב לוין: מי משלם על הטיסות של בני הנוער?

ג'מאל זחאלקה: בני הנוער שילמו מכיסם, המפלגה לא שילמה פרוטה אחת בעניין הזה, היא אפילו לא בחרה את חברי המשלחת.

ג'מאל זחאלקה: מבני הנוער, באופן אינדיבידואלי, מי שרצה ומי שיכל לשלם מכיסו הפרטי לנסיעה הזאת, נסע.

יריב לוין: מי ריכז את ההרשמה?

ג'מאל זחאלקה: לא היה שום ריכוז של הרשמה.

יריב לוין: סתם אנשים חלמו על זה ונסעו?

ג'מאל זחאלקה: קודם כל, הנסיעה לשם היא לא עבירה על החוק.

יריב לוין: אני שאלתי מי ריכז את ההרשמה---

ג'מאל זחאלקה: אתה לא עושה לי עכשיו תשאול.

יריב לוין: זאת אומרת שאתה עונה על מה שנח לך.

ג'מאל זחאלקה: תן לי להסביר את העניין הזה.

ג'מאל זחאלקה: קודם כל, נסעו תשעה או עשרה אנשים, אחד נחקר ונגד השני הוגש כתב אישום.

ג'מאל זחאלקה: שאר האנשים שנסעו לשם, חלקם נחקרו ושוחררו, וחלקם אפילו לא נחקרו, כי זו לא עבירה על החוק לנסוע למרוקו, או להשתתף במחנה נוער.

ג'מאל זחאלקה: זה לא סוד שמתקיימים מחנות נוער בכל העולם, בצרפת, במצרים, בירדן, במרוקו, בהרבה מקומות, וחברי נוער נוסעים לשם.

ג'מאל זחאלקה: יש חובבי מוזיקה שנוסעים למחנות מוזיקה.

ג'מאל זחאלקה: למה חברי בל"ד נסעו דווקא למחנה הזה?

ג'מאל זחאלקה: בגלל שאנחנו זרם לאומי דמוקרטי וזה היה של הזרם הלאומי הדמוקרטי.

ג'מאל זחאלקה: זה הכל.

ג'מאל זחאלקה: משתתפים שם מכל העולם הערבי---

יואל חסון: מי קובע מי המרצים, נגיד?

ג'מאל זחאלקה: אני לא יודע.

ג'מאל זחאלקה: אנחנו לא יודעים את הדבר הזה, אנחנו לא מארגנים את הדבר הזה.

ג'מאל זחאלקה: זה לא ארגון שלנו.

ג'מאל זחאלקה: החברים שלנו השתתפו במחנות נוער רבים.

יריב לוין: מאיזה מדינות מגיעים לשם, חבר הכנסת זחאלקה?

ג'מאל זחאלקה: מכל העולם הערבי.

יריב לוין: רק העולם הערבי?

ג'מאל זחאלקה: רק העולם הערבי, כי זה בערבית.

יואל חסון: מגיעים ממפלגות, או נגיד---

ג'מאל זחאלקה: מתנועות פוליטיות, כן.

יואל חסון: חלקם גם כאלה שמוגדרים בישראל כארגוני טרור?

ג'מאל זחאלקה: אנחנו לא יודעים על זה.

ג'מאל זחאלקה: דרך אגב, אתה משתתף בכנסים בין לאומיים.

ג'מאל זחאלקה: לפעמים יש אנשים, גם נציגים רשמיים של מדינת ישראל משתתפים בישיבות שיש בהם אנשים שהם מוגדרים כאויבים.

ג'מאל זחאלקה: ישראל לא מחרימה ישיבה של הוועדה לזכויות האדם באו"ם בגלל שנמצא ארגון לבנוני שישראל מגדירה אותו כטרור.

ג'מאל זחאלקה: זה טבעי.

ג'מאל זחאלקה: הצעירים השתתפו במחנה, חזרו משם, וזה הכל.

ג'מאל זחאלקה: יש את העניין של ראווי סולטאני, הוא מתברר בבית משפט.

ג'מאל זחאלקה: דרך אגב, אני רק רוצה שכולם יידעו, כל הכתבה שהיתה אתמול בערוץ 10 היא שקרית, ואני אגיד לכם למה היא שקרית.

ג'מאל זחאלקה: אל תלכו רחוק.

ג'מאל זחאלקה: ראווי סולטאני צולם עם כלי נשק.

דני דנון: במחנה הזה?

ג'מאל זחאלקה: לא במחנה הזה.

ג'מאל זחאלקה: אתה אומר, אתה קפצת.

דני דנון: אני לא ראיתי את זה, אבל אני שואל איפה זה צולם.

ג'מאל זחאלקה: לא, כולם אומרים 'זה צולם בלבנון'.

ג'מאל זחאלקה: תסתכל על התמונה, הוא לובש קסדה של האו"ם, מאחוריו יש ג'יפ של האו"ם, וכל הסיפור שלפני חמש שנים משפחתו התארחה, דרך השגרירות הפולנית, ביחידה הפולנית שם והם אכלו והצטלמו.

ג'מאל זחאלקה: זה הכל.

ג'מאל זחאלקה: לזיכרון.

ג'מאל זחאלקה: תמונה של ראווי סולטאני במחנה אימונים של חיזבאללה.

ג'מאל זחאלקה: מה זה?

ג'מאל זחאלקה: האו"ם.

ג'מאל זחאלקה: יש קסדה של האו"ם ויש ג'יפ של האו"ם בתמונה---

דני דנון: לפי הדוח של האו"ם היום, אנחנו יודעים שהוא הצטלם על יד האו"ם.

ג'מאל זחאלקה: כל אזרח ישראלי יכול ללכת לאותו מחנה ולעשות אותה תמונה.

ג'מאל זחאלקה: לא להאמין לכל דבר שנאמר בתקשורת.

ג'מאל זחאלקה: אני אומר דבר אחד, העניין הזה נמצא בבירור משפטי, אני לא רוצה להיכנס לעניין הזה, אבל בעניין הציבורי לפעמים יש מקום---

דני דנון: אתם תרחיקו אותו אם הוא יורשע?

יריב לוין: את עזמי בשארה הם לא הרחיקו.

ג'מאל זחאלקה: אני אומר לך דבר אחד, אנחנו נתונים לרדיפה פוליטית, ואני לא מאמץ את העמדות---

יריב לוין: מי רודף אחריך?

ג'מאל זחאלקה: אנחנו נתונים לרדיפה פוליטית מאז...

ג'מאל זחאלקה: אני רוצה עכשיו לגולל לך את כל ההיסטוריה של הרדיפה הפוליטית של בל"ד בגלל העמדות שלנו, בגלל שמה שמכעיס---

יואל חסון: אולי בגלל המעשים.

יריב לוין: הם רוצים לחסל את מדינת ישראל, זה הכל.

יריב לוין: דבר קטן.

ג'מאל זחאלקה: אנחנו עמדנו ב-2003 לפני פסילה בגלל שקראנו למדינת כל אזרחיה.

ג'מאל זחאלקה: באולם הזה ניסתה ועדת הבחירות המרכזית לפסול את בל"ד בגלל שהיא קוראת למדינת כל אזרחיה.

דוד רותם: הוועדה הזאת פסלה אתכם.

ג'מאל זחאלקה: כי זה גוף פוליטי שפוסל מפלגות אחרות.

ג'מאל זחאלקה: אתה רוצה להכריע---

דוד רותם: אחר כך הלכתם לגוף הכי---

יואל חסון: חבר הכנסת רותם, אני מבקש.

ג'מאל זחאלקה: אתה רוצה להכריע ויכוח פוליטי על ידי פסילה?

דני דנון: גם את כהנא פסלו על ידי הכנסת, בגלל ההתנהגות שלו.

ג'מאל זחאלקה: אנחנו, כמפלגה פוליטית, צריכים ומחויבים על פי החוק...

ג'מאל זחאלקה: הדוחות הכספיים שלנו מבוקרים על ידי מבקר המדינה באופן שוטף, רגיל.

ג'מאל זחאלקה: הכל גלוי.

יואל חסון: כמה מסך התקציב הולך לסמינרים, אם בכלל?

אופיר פינס-פז: אני אשאל אותך שאלה אחרת, אם הוא יורשע, האם הוא יישאר חבר בבל"ד?

אופיר פינס-פז: זו שאלה שחשובה לי.

ג'מאל זחאלקה: אני בטוח שראווי סולטאני לא יורשע.

אופיר פינס-פז: אוקי, אבל אם הוא יורשע.

אופיר פינס-פז: מה דינו של מי שהורשע בריגול---

ג'מאל זחאלקה: בהכירי את המשפחה ובהכירי את התיק, עד כמה שאני מכיר אותו, אם הוא יורשע, הוא יורשע בעבירה טכנית ולא עבירה כפי שהיא מתוארת היום.

ג'מאל זחאלקה: אני יודע על מה אני מדבר.

יואל חסון: אתם תרחיקו מהמפלגה אדם שהורשע בריגול או לא?

ג'מאל זחאלקה: אתה לא תקבע לי מי יהיה חבר במפלגה.

יואל חסון: אני שואל, אני לא קובע לך שום דבר.

ג'מאל זחאלקה: אתה לא תקבע לי.

ג'מאל זחאלקה: אנחנו רוצים שהוא ייצא זכאי, אנחנו בטוחים בזכאותו, עומדים בפנינו דבריו של אביו שמכיר את התיק טוב מאוד ואומר שבנו זכאי.

יואל חסון: אתם תסייעו לו משפטית?

יואל חסון: אתם מסייעים לו משפטית?

ג'מאל זחאלקה: לא, זה עניין של המשפחה, וכמובן עורכי הדין.

ג'מאל זחאלקה: מה זה?

ג'מאל זחאלקה: אסור לסייע לנאשם משפטית?

ג'מאל זחאלקה: אנחנו, כמפלגה, יש לנו איזה שהוא סטטוס---

יואל חסון: שאלתי כמפלגה.

יואל חסון: האם כמפלגה תסייעו במימון ה---

ג'מאל זחאלקה: אנחנו לא נסייע כמפלגה.

ג'מאל זחאלקה: זה מנוגד---

יריב לוין: אבל חבר הכנסת זחאלקה, היה ויורשע?

יריב לוין: אם הוא זכאי, אין לנו בעיה.

ג'מאל זחאלקה: חכה שנייה.

ג'מאל זחאלקה: אני מוכן לשבת היום, לתת תשובות---

יואל חסון: לזכותו של חבר הכנסת זחאלקה, הוא נותן תשובות.

יואל חסון: תן לו לתת תשובות.

יואל חסון: גם אם אתה לא אוהב את התשובות, תן לו להשמיע תשובות.

דוד רותם: אבל יש גבול למה שאני מוכן להשמיע בחדר הזה.

ג'מאל זחאלקה: כששואלים עשר שאלות, אז אם אני לא מספיק לענות על אחת, אומרים 'הוא לא נתן תשובה'.

ג'מאל זחאלקה: אתם שואלים, אני אתן תשובה.

ג'מאל זחאלקה: אתה שאלת על סמינרים.

ג'מאל זחאלקה: אני אומר לך שזה לא קשור, למפלגה מותר לממן נסיעות של חברים שלה לחוץ לארץ, על פי החוק, למטרות של פעילות פוליטית.

ג'מאל זחאלקה: אנחנו כמפלגה לא מממנים את זה.

יריב לוין: אבל איזה פעילות?

יריב לוין: איזה פעילות נעשית שם?

ג'מאל זחאלקה: כלשהי.

יריב לוין: מה זה כלשהי?

ג'מאל זחאלקה: לא, הוא שאל שאלה.

יריב לוין: פעילות שהתכלית שלה זה לעודד פעילות ריגול בתוך מדינת ישראל.

יריב לוין: מה זה כלשהי?

ג'מאל זחאלקה: אנחנו לא מממנים---

יריב לוין: אולי תקרא סוף סוף לעזמי בשארה, פה בחדר הזה.

יריב לוין: תקרא לו שיחזור ארצה ויתייצב לחקירה.

יריב לוין: אולי תקרא לו, בשם שלטון החוק, והדמוקרטיה שאתה מדבר עליה.

יואל חסון: אדוני יושב ראש ועדת הכנסת, אני מבקש לשמור על הסדר.

ג'מאל זחאלקה: אני לא רוצה עכשיו להיכנס למצב של התלהמות, אני חושב שזה מיותר ואני חושב שיש כל מיני אנשים שרוצים להרוויח כותרות פוליטיות.

ג'מאל זחאלקה: אני מקווה שאני לא אתן להם הזדמנות.

ג'מאל זחאלקה: אני לא רוצה לשתף פעולה עם חברי כנסת שלא אכפת להם... שלא נותנים לעובדים לבלבל אותם.

ג'מאל זחאלקה: אני מנסה לבלבל אותם בעובדות, זה לא עוזר לי.

ג'מאל זחאלקה: תן לי לבלבל אותך בקצת עובדות.

ג'מאל זחאלקה: למטרה שלמענה נעשתה הישיבה הזאת, אני מצהיר בזה, וזה כתוב במכתב רשמי שנשלח למבקר ויגיע לשתי הוועדות; המחנה לא אורגן על ידי בל"ד וממילא לא מומן על ידי בל"ד.

ג'מאל זחאלקה: אלה שנסעו לשם לא מומנו על ידי בל"ד, ובזה נגמר הסיפור.

ג'מאל זחאלקה: זאת היתה השאלה.

יריב לוין: אתם ארגנתם את המשלחת או לא?

ג'מאל זחאלקה: זו השאלה, זו היתה עילת הישיבה הזאת.

יריב לוין: אז אתה טוען שאתם לא ארגנתם את המשלחת הזאת.

ג'מאל זחאלקה: לא ארגנו את המשלחת, באופן אינדיבידואלי נסעו אנשים ונוסעים, נוסעים הרבה.

יריב לוין: אז למה הוא הוגדר פעיל בל"ד?

יריב לוין: איך כולם ידעו שהוא פעיל בל"ד?

יריב לוין: מה, הוא הלך עם שלט 'אני פעיל בל"ד'?

ג'מאל זחאלקה: לא, הוא לא פעיל בל"ד, אבא שלו פעיל בל"ד, גם הוא חבר בבל"ד, חבר רגיל.

יואל חסון: ברשותך, חבר הכנסת זחאלקה.

יואל חסון: מבחינתך דבר חמור או לא מקובל, העובדה שהוא יצר קשר עם נציג חיזבאללה?

יואל חסון: אתה מגנה את זה?

ג'מאל זחאלקה: אנחנו נגד.

יואל חסון: את הפעולה שהוא עשה, אתה מגנה?

יואל חסון: את העובדה שהוא יצר קשר?

ג'מאל זחאלקה: אנחנו נגד כל קשר כזה.

ג'מאל זחאלקה: אנחנו לא רק נגד, אלא אומרים ומחנכים ומזהירים את בני הנוער שלנו, וכלל בני הנוער של הציבור הערבי, שאסור שלפעילות הפוליטית שלנו יהיה ממד ביטחוני כלשהו.

ג'מאל זחאלקה: את זה אנחנו עושים לא בגלל הוועדה.

ג'מאל זחאלקה: ..

ג'מאל זחאלקה: גם המשטרה שחקרה וגם בכל החקירה הזאת לא עלתה שאלה שבל"ד המפלגה, או מישהו מהמפלגה עודד דברים כאלה.

ג'מאל זחאלקה: לא עלה דבר כזה.

ג'מאל זחאלקה: גם אלה שנחקרו נשאלו מי מימן אותם וכולם אמרו שמימנו את הנסיעה הזאת באופן פרטי.

ג'מאל זחאלקה: היתה פנייה למבקר המדינה, מטעם חבר הכנסת אלקין.

ג'מאל זחאלקה: אני אומר שהפנייה מיותרת, אבל המבקר ממילא בודק, שיבדוק, בבקשה.

ג'מאל זחאלקה: אין לנו שום בעיה עם זה.

ג'מאל זחאלקה: הבדיקות הן שוטפות.

ג'מאל זחאלקה: לא היה מימון של ההצעה הזאת מטעם מפלגת בל"ד.

ג'מאל זחאלקה: זאת עובדה, זה פאקט.

ג'מאל זחאלקה: למרות שמותר, על פי חוק, לממן נסיעות של חברים מ---

דני דנון: מה כן הקשר של בל"ד?

דני דנון: איזה סוג של קשר יש?

ג'מאל זחאלקה: שחברים מבל"ד נסעו למחנה.

ג'מאל זחאלקה: זה כל הקשר.

ג'מאל זחאלקה: מה שנאמר בתקשורת זה ניפוחים, זה סיפורים, זה דמיון, אני לא רוצה להגיד 'מזרחי', כי זה מעליב את המזרח.

ג'מאל זחאלקה: זה דמיון קולוניאליסטי.

דוד רותם: פשיסטי קולוניאליסטי.

ג'מאל זחאלקה: שזה מתאים לך.

דוד רותם: נכון.

דוד רותם: ..

ג'מאל זחאלקה: אני חושב שמבחינה זאת הישיבה הזאת מיותרת וצריכה להסתיים עכשיו.

ג'מאל זחאלקה: עכשיו מעלים טענות אחרות, אני חייב להשיב להן.

ג'מאל זחאלקה: נגד חבר הכנסת עזמי בשארה נתפר תיק, בגלל... הוא לא הואשם בשום עבירה.

ג'מאל זחאלקה: הוא לא הואשם.

דוד רותם: תגיד לו שיבוא לביקור, תביא אותו לביקור.

ג'מאל זחאלקה: הוא לא הורשע בשום עבירה.

ג'מאל זחאלקה: תקשיב לי טוב.

דוד רותם: תביא אותו לביקור, אז תראה איך שהוא מורשע.

דוד רותם: בוודאי, מה?

דוד רותם: כשבן אדם בורח, אתה רוצה גם שהוא יורשע?

ג'מאל זחאלקה: נכפתה עליו גלות בכפייה.

יריב לוין: מי כפה עליו?

יריב לוין: יש מניעה שהוא יעלה עכשיו על מטוס ויבוא הנה?

ג'מאל זחאלקה: כי שירות הביטחון הכללי סימן אותו כדי לחסל אותו פוליטית ובגלל שהיתה כאן מטרה לחסל אותו פוליטית, בגלל שהוא הציב אתגרים שהממסד הישראלי לא יכול לסבול אותם, במיוחד בכל המדובר---

יריב לוין: חבר הכנסת זחאלקה, נו, באמת.

יריב לוין: באמת.

יריב לוין: עד עכשיו דיברת לעניין.

ג'מאל זחאלקה: אתה לא יודע---

דני דנון: יש בתי משפט.

דני דנון: בתי המשפט שאפשרו לכם להתמודד, אותו בית משפט ישפוט אותו.

דני דנון: אתה לא סומך על בית המשפט שייתן דין צדק?

דני דנון: בית המשפט אפשר לבשארה להיות חבר כנסת, אחרי שפסלנו אותו פה, פעם אחר פעם.

דני דנון: שיבוא לארץ, יישפט, יגיע לבית המשפט העליון, אם הוא צודק, יזכו אותו.

ג'מאל זחאלקה: אני מוכן לתת לך תשובה ארוכה מאוד והסבר מפורט בעניין הזה.

דני דנון: לא, אתה סומך על בית המשפט או לא סומך על בית המשפט?

ג'מאל זחאלקה: אני אומר לך דבר אחד.

ג'מאל זחאלקה: כשמדובר בהאשמות ביטחוניות, בית המשפט מקבל את גרסאות שירות הביטחון הכללי.

דוד רותם: גם העליון?

ג'מאל זחאלקה: גם העליון.

ג'מאל זחאלקה: מקבל את גרסאות שירות הביטחון הכללי.

דוד רותם: וואו.

דוד רותם: בקיצור גם בבית המשפט אתה לא מאמין.

ג'מאל זחאלקה: כשמדובר בעבירות ביטחוניות, אמרתי את דבריי.

ג'מאל זחאלקה: זו העמדה שלנו, זו ההרגשה שלנו ואני יכול לתת לך דוגמאות.

ג'מאל זחאלקה: אני אתן לך דוגמה אחת.

ג'מאל זחאלקה: איך מגדירים למשל מה שנקרא סוכן זר?

ג'מאל זחאלקה: במכתב קטן, שתי שורות מטעם איש שירות הביטחון הכללי, מדובר בסוכן זר, על אדם כלשהו.

ג'מאל זחאלקה: מעולם בית המשפט לא אמר שזה לא נכון.

ג'מאל זחאלקה: תמיד קיבל את הגרסה הזאת.

ג'מאל זחאלקה: לך תוכיח שזה לא נכון.

דוד רותם: כי זה נכון.

דוד רותם: מה אתה רוצה?

דוד רותם: זה הרי נכון, אז הוא מקבל את זה.

ג'מאל זחאלקה: אני חושב שזה מיותר להיכנס---

יואל חסון: תעשה הפסקה, כי אני רוצה לפתוח את הדיון.

ג'מאל זחאלקה: תן לי לסכם בשני משפטים.

ג'מאל זחאלקה: הניסיון להדביק האשמות ביטחוניות כאלה למפלגה שפועלת פוליטית הוא ניסיון אנטי דמוקרטי, שנועד לפגוע במפלגה ממניעים פוליטיים גרידא.

ג'מאל זחאלקה: מפלגת בל"ד היא מפלגה שפועלת במסגרת החוק, כל פעילותה כזאת והיא עושה פעילות אקטיבית כדי למנוע מחבריה, ומכלל בני הנוער, לעשות פעילות שיש לה ממד ביטחוני.

ג'מאל זחאלקה: בעניין הזה אנחנו חד משמעיים, אנחנו עושים את זה באופן אקטיבי וכל ניסיון להגיד שמבל"ד זה מביא לדברים אחרים, אין לו יסוד, כי העובדה היא, כפי שאמרתי ואני חוזר, ש-99% מאלה שמואשמים בעבירות ביטחוניות לא מאורגנים באף מפלגה, לא בבל"ד ולא במפלגה אחרת.

יואל חסון: חבר הכנסת נפאע, רצית להגיב בקצרה?

סעיד נפאע: כן.

סעיד נפאע: אני מבין, רבותיי וגבירותיי, שהדיון מיועד כדי לקבל את חוות דעתו של כבוד מבקר המדינה אם כספי בל"ד אכן הולכים לאפיקים שמיועדים להם ושיוצאים מהכנסת.

סעיד נפאע: אני יכול להעיד.

סעיד נפאע: עד לפני שנה ליוויתי מטעם הלשכה הפוליטית של המפלגה את המחלקה הכספית במפלגה ומבקר המדינה עושה עבודה כל כך יסודית, כל כך רצינית, יושב על הנשמה, יש לו כח אדם שם כל כך מקצועי, שממש יושב על הנשמה, בתוך משרדי המפלגה, ובודק כל קטנה וכל גדולה וכל הדוחות שהמבקר נתן בסופו של דבר היו שכספי בל"ד אכן משמשים את בל"ד למטרות הלגיטימיות של בל"ד.

סעיד נפאע: לכן אני חושב שיש הרבה מן הפרובוקציה בדיון הזה.

סעיד נפאע: עם כל הכבוד לאלה שביקשו לקיים את הדיון, לבוא ולומר שהפעילות מחוברת ומקושרת לארגוני טרור, אני חושב שזו אמרה מאוד מאוד מאוד גסה.

סעיד נפאע: אני לא רוצה להשתמש במלים יותר קשות מאלה.

סעיד נפאע: כנראה שחבריי, חברי הכנסת, שוכחים דבר חשוב מאוד, מזמן גורמים רבים בבית הזה, בכנסת ישראל, הפכו גם את בית המשפט העליון של מדינת ישראל לאויב.

סעיד נפאע: את זה כולנו יודעים.

סעיד נפאע: בכל מיני ויכוחים קורים דברים כאלה, ושוכחים פתאום ומתחילים להביא ציטטות משנת אנטיוכוס, ומתחילים להביא כל מיני פרסומים בכל מיני מקומות ושוכחים שבית המשפט העליון בישראל ישב על כל הדברים האלה, ודברים עוד יותר חמורים מהדברים האלה, וחוזרים ובוחשים, פעם עזמי בשארה אמר את זה, ופעם ג'מאל זחאלקה אמר את זה.

סעיד נפאע: רבותיי, בואו לא נשכח, כל הדברים האלה, ועוד הרבה יותר חמורים ממה שתיארתם עכשיו, וממה שאמרתם עכשיו וממה שציטטתם עכשיו, זה עבר את בית המשפט העליון.

סעיד נפאע: בואו נזכור את הדבר הזה.

סעיד נפאע: זה עבר את בית המשפט העליון---

מיכאל בן-ארי: זה לא מדויק.

מיכאל בן-ארי: בית המשפט העליון אמר: 'כל עוד זה לא מגיע למעשים'.

דוד רותם: הרי לפני רגע אמרתם שבבית המשפט העליון אין צדק.

דוד רותם: תחליטו.

סעיד נפאע: ובתחום האחר, שהוא נושא הדיון היום, זה עבר את שבט ביקורתו של מבקר המדינה.

סעיד נפאע: אז תזכרו את הדברים האלה וחבל לעורר עוד פרובוקציה, לא נגד המפלגה, אלא בכלל נגד---

יואל חסון: בואו נשמע את חברי הוועדות השונות.

יואל חסון: חבר הכנסת אריה אלדד, בבקשה.

אריה אלדד: זה סוג של פרובוקציה להגדיר את הדיון הזה כפרובוקציה, אבל מי שמכיר את תמונת המצב בעולם, בארגוני טרור שונים, יודע שלרבים מארגוני הטרור יש זרוע מדינית ויש זרוע צבאית.

אריה אלדד: ל-RIA היתה זרוע מדינית והיתה זרוע צבאית.

אריה אלדד: אפילו לארגון הצבאי הלאומי אצלנו היתה תנועה רביזיוניסטית שהיתה התנועה הפוליטית, הלגיטימית שלו, והיה לו ארגון צבאי לאומי שעשה את המלחמה.

אריה אלדד: נדמה לי שזה בדיוק הקו שבל"ד מנסה ללכת בו; יש ארגוני טרור, שלפעמים מברכים את מעשיהם, ואנחנו הזרוע הפוליטית, הלגיטימית.

אריה אלדד: בל"ד הולכת על חוט מאוד מאוד דק והיא מקפידה שהחוט הזה לא ייקרע, להיות במסגרת החוק.

אריה אלדד: אני בטוח שמבקר המדינה ימצא שהם עשו עבודה מאוד מאוד מסודרת, כדי שלא ימעדו חלילה.

אריה אלדד: רק מה קורה?

אריה אלדד: לפעמים החוט נקרע.

אריה אלדד: עיין ערך עזמי בשארה, נקרע לו החוט.

אריה אלדד: החוט הדק הזה, שבו הוא משתדל כל חייו לא לעבור את הגבול, כדי לגרום למדינת ישראל נזק באמצעים פוליטיים, לכאורה לגיטימיים, נקרע.

אריה אלדד: התנועה בדרך כלל סומכת על בג"צ והיא קיבלה הגנה מבג"צ, למשל ערב הבחירות האחרונות, אבל כשברור כנראה לבכירי התנועה, כולל לעזמי בשארה, שבעניין הזה אפילו בג"צ לא יציל אותו, אז הוא בורח מהארץ.

אריה אלדד: כי פה גם בתנועה פוליטית מפוקחת כמו בל"ד יודעים לעשות את ההבדלה בין מה שבג"צ יכול לעשות במסגרת שאיפתו להעניק חופש ביטוי כמעט בלתי מוגבל, ובין היכולת של בג"צ להגן על מי שנאשם או נחשד בריגול.

אריה אלדד: גם אם נניח שברמה הפורמלית בל"ד לא מימנה את השתתפותו של הפעיל שלה במחנה שבו הוא גויס לצרכי ריגול, בהנחה שכל זה יוכח בבית משפט, גם אם נניח שלא ייווצר הקשר הפלילי בין מימון ושליחת האיש למקום שבו הוא גויס לבין המפלגה, אנחנו לא פטורים מהעיסוק של בל"ד, כזרוע מדינית של אותם אלה שרוצים להרוס את ישראל באמצעים לא חוקיים.

אריה אלדד: אני חושב שצריך לברר האם החוק שלנו מתייחס באופן שלם לשאלה מה מותר ומה אסור למפלגה לעשות בכספי מימון מפלגות והאם פעילות מסוג זה, לשלוח אנשים להתחנך על ערכים ששוללים את קיומה של מדינת ישראל, עולה בקנה אחד עם החוק.

אריה אלדד: ואולי אנחנו צריכים לתקן את החוק באופן שמה שכתוב בו יהיה ברור עד הסוף, אבל ראוי שעל כך נקבל חוות דעת משפטיות; האם החוק עונה בשלמות על הפרצה הזאת, שאנחנו מזהים פה, שבו בוודאי לא היינו רוצים שבכספי המדינה ישלחו אנשים להתחנך כדי לפעול נגד המדינה.

אריה אלדד: אני משוכנע שמבקר המדינה ישלים את בדיקתו אם אכן התבקש לבדוק זאת על ידי חבר הכנסת אלקין ויעשה כך.

אריה אלדד: ואם לא, אולי יש צורך שהוועדה הזאת תפנה למבקר לבדוק את הסוגיה הזאת, ולהמליץ, אם יש פערים בחוק שאותם צריך לסגור.

אריה אלדד: במשפט אחד אני מוכרח לומר בגילוי לב; לא הייתי רוצה להיות ערבי לאומני במדינת ישראל, כי היא מדינה יהודית, אבל זו אולי הסיבה לכך שערבי לאומני, שאינו רוצה לראות במדינת ישראל מדינה יהודית, צריך פשוט לקום וללכת.

ג'מאל זחאלקה: אני רק אתקן אותך, אנחנו לא לאומנים, אנחנו לאומיים.

ג'מאל זחאלקה: אולי אתה לאומן, ואפילו כפי שאבא שלך היה אומר, אתה פשיסט.

יואל חסון: חבר הכנסת זחאלקה, תודה לך.

ג'מאל זחאלקה: היחיד בארץ שהיה אומר 'אני גאה להיות פשיסט', זה אבא שלך.

אריה אלדד: אם יש פשיזם בחדר הזה זה הפשיזם המוסלמי.

אריה אלדד: באמת ראוי שהדברים יושמו על השולחן, דת פוליטית שמנסה להאדיר---

יואל חסון: בהזדמנות אנחנו נעשה דיון על מהות הפשיזם.

ג'מאל זחאלקה: אני קראתי את אבא שלו, לא כמוכם.

דני דנון: קראנו ואנחנו גאים על מה שהוא כותב.

ג'מאל זחאלקה: אבל הוא כותב ש'אני גאה להיות פשיסט'.

ג'מאל זחאלקה: אתה לא מבין אותו בכלל.

דוד רותם: אדוני היושב ראש, אני מוכרח לומר שאני מאמין לחבר הכנסת זחאלקה.

דוד רותם: חבר הכנסת זחאלקה אמר 'חברי בל"ד מחויבים למצעה הפוליטי וחבריה חייבים לפעול אך ורק לפי המצע.

דוד רותם: מי שלא פועל כך, מורחק מבל"ד'.

דוד רותם: אני מאמין לו.

דוד רותם: אני באמת מאמין לו, ולכן אני מסתכל איך פועלים חברי בל"ד ואני מסיק מה מצעה הפוליטי של בל"ד, כי הרי הם חייבים לפעול לפי המצע והם פועלים לפי המצע.

דוד רותם: אז הבוגד---

ג'מאל זחאלקה: אתה עברת את המבחן בלוגיקה באוניברסיטה?

דוד רותם: הבוגד, בראש הרשימה, פועל לפי מצעה של בל"ד.

דוד רותם: שהרי אחרת הוא היה מורחק מבל"ד, אבל אנחנו רואים שהוא לא הורחק מבל"ד, הוא מככב בכל המסמכים שלה, וכבר אמרו חברי בל"ד יותר מפעם אחת שהוא הדמות הרוחנית-פילוסופית שלהם.

דוד רותם: אז זה מצע בל"ד.

דוד רותם: אז עכשיו תגידו לי, על מה אתם מתפלאים?

דוד רותם: אתם חושבים שכאשר פועל גוף שאומר 'אני אינני מכיר בקיומה של מדינת ישראל כמדינה יהודית', 'אני רוצה שמדינת ישראל תהיה מדינת כל אזרחיה, דהיינו שאני אשלוט בה', 'אני רוצה מדינה שתתמוך בעם הפלסטינאי ות---

ג'מאל זחאלקה: למה?

ג'מאל זחאלקה: רק לך מותר לשלוט?

ג'מאל זחאלקה: מה ההבדל ביני לבינך?

ג'מאל זחאלקה: מה, גזע?

ג'מאל זחאלקה: מה בדיוק?

מיכאל בן-ארי: אתה נלחם ביהודים, אנחנו בעד יהודים.

מיכאל בן-ארי: זה ההבדל בינינו לבינך.

דוד רותם: אני נאמן למדינה הזאת---

ג'מאל זחאלקה: אני רוצה שכולם יחיו בשוויון מלא, יהודים וערבים.

מיכאל בן-ארי: המדינה היא יהודית דמוקרטית.

ג'מאל זחאלקה: ואתה, כפשיסט לאומן, גזען, אתה רוצה לגרש את הערבים מהארץ.

מיכאל בן-ארי: אתה האויב של המדינה היהודית---

יואל חסון: חבר הכנסת בן ארי, אני קורא אותך לסדר פעם ראשונה.

יואל חסון: חבר הכנסת רותם, אני מבקש להמשיך, אך לסיים.

דוד רותם: לכן אני אומר לכם - אין לי ספק, הם לא יודעים מי נוסע, הם לא יודעים מי מארגן את זה, הם לא יודעים מי מאמן את זה.

דוד רותם: חבר הכנסת זחאלקה, יש בגמרא סנהדרין, זה אמנם כתוב רק על יקירי ירושלים ואתם לא נחשבים כיקירי ירושלים, אבל כתוב שם שיקירי ירושלים לא היו יושבים לסעודה, אלא אם כן היו יודעים עם מי הם יושבים.

דוד רותם: תגיד לי מי החברים שלך, תגיד לי עם מי אתה נמצא במחנות, אני אגיד לך בדיוק מי אתה.

דוד רותם: מכיוון שאתה נמצא במחנות האלה עם טרוריסטים, עם מי שרוצים להשמיד את מדינת ישראל ואיתם אתה משתף פעולה, זו המטרה שלך, ולכן צריך לבדוק לא כמו שבודק מבקר המדינה, אלא פי שבע מכך, כדי למצוא איפה אתם עברתם את העבירה.

ג'מאל זחאלקה: אני נמצא איתך בחדר אחד וזה לא מעיד שום דבר עליי.

דוד רותם: לא נעים לי להגיד לך, אבל זה מעיד עליי שירדתי לדרגה נמוכה.

יואל חסון: בואו נשמור על הרמה של הדיון הזה.

יואל חסון: אני מבקש משניכם, ואני מבקש מכולם.

דוד רותם: תודה, אדוני.

יואל חסון: חבר הכנסת דנון, בבקשה.

דני דנון: הכח של הדמוקרטיה הוא להקשיב למי שאתה הכי לא רוצה לשמוע אותו וזה המקרה פה.

דני דנון: אנחנו לא רוצים לשמוע את הדברים שאתם אומרים, אנחנו מאפשרים כי זה הכח של הדמוקרטיה, אבל מה שאתם עושים, אתם מנצלים בצורה גסה את זה מה שמאפשרת לכם הדמוקרטיה.

דני דנון: אף אחד לא שוכח שישב בכיסא שלך עזמי בשארה---

ג'מאל זחאלקה: אתה יכול לדבר בלי פטרנליזם?

ג'מאל זחאלקה: מתת החסד של האדון, של הפריץ?

יואל חסון: לא, הוא בדיוק כמוך.

יואל חסון: אתה חבר כנסת והוא חבר כנסת, זה מה שמדהים בדמוקרטיה הישראלית.

יואל חסון: שניכם חברי כנסת.

ג'מאל זחאלקה: שידבר בגובה העיניים ולא מלמעלה.

דני דנון: אני מדבר אליך בגובה העיניים ואני מסתכל עליך בגובה העיניים.

דני דנון: ישב בכיסא שלך עזמי בשארה, אמר את אותם דברים שאתה אומר, באותו להט, באותה פאתוס, אבל מה?

דני דנון: הוא הלך צעד אחד נוסף.

דני דנון: ומה שאתם עושים היום, אתם הולכים צעד אחד נוסף.

דני דנון: אדוני היושב ראש, הדיבור הזה הוא תסמונת.

דני דנון: אני יודע שפעילים של בל"ד נוסעים לירדן לבקר את עזמי בשארה, בימים אלה, נוסעים באופן תדיר.

דני דנון: אני לא יודע מי משלם להם את הכרטיסים, אם זה מכספם או מכספכם, אבל הם נוסעים.

דני דנון: היועץ המשפטי לממשלה כתב בחוות דעת שהוא קורא להם להפסיק עם הנסיעות האלה, כי עזמי בשארה עדיין קשור לחיזבאללה.

דני דנון: ואני רואה אותך נוסע---

ג'מאל זחאלקה: אין חוות דעת כזאת.

דני דנון: אז אני אפנה אותך לחוות דעת של מר נזרי בנושא הזה.

דני דנון: היתה עתירה לבג"צ והוא כתב שנוסעים לפגוש את עזמי בשארה בימים אלה והוא מייעץ להם לא להיפגש איתו, מכיוון שלבשארה עדיין יש קשרים עם החיזבאללה.

דני דנון: אתה רוצה?

דני דנון: אני אעביר לך את זה היום באי-מייל.

יואל חסון: אתה מכיר את הנסיעות האלה?

ג'מאל זחאלקה: אנשים נוסעים, אנשים פוגשים אותו.

ג'מאל זחאלקה: זה לא אסור, זה לא אסור, זה לא אסור.

דני דנון: אז אתה אומר לי שזה לא מאורגן על ידי המפלגה?

ג'מאל זחאלקה: לא, בטח שלא.

דני דנון: אתם לא יודעים על זה.

ג'מאל זחאלקה: לא אמרתי שלא יודעים.

ג'מאל זחאלקה: אתה יודע, אין איסור בחוק לפגוש את עזמי בשארה.

ג'מאל זחאלקה: הוא חי כאן, יש לו חברים.

דובר: זה עניין של געגועים.

ג'מאל זחאלקה: לא געגועים, יש לו קשרים עם אנשים שהוא חי איתם שנים רבות, אז זה לא אסור על פי החוק.

ג'מאל זחאלקה: אין איסור על פי חוק.

ג'מאל זחאלקה: זה דבר רגיל ש---

דני דנון: הוא מקיים סמינרים בירדן או הרצאות בירדן?

סעיד נפאע: ירדן לא תרשה לו, אל תדאג.

דני דנון: יש ביטוי בעברית, אני לא יודע אם זה קיים בערבית, אבל כשיורקים עליך, אתה לא יכול להגיד שיורד גשם, וכשנוסעים פעילים שלכם לירדן---

יואל חסון: זה קצת מוזר להגיד שאתה לא יודע.

ג'מאל זחאלקה: לא יודע מה?

יואל חסון: שאתה אומר שהנסיעות לא מאורגנות ולא מתואמות.

ג'מאל זחאלקה: לא מאורגנות.

יואל חסון: מה, סתם זה קורה?

יואל חסון: כולנו אנשי מפלגות, כולנו באנו ממקומות כאלה, אנחנו יודעים איך זה עובד.

ג'מאל זחאלקה: בוא אני אסביר.

ג'מאל זחאלקה: קודם כל אני יודע על אנשים שנוסעים ופוגשים אותו.

ג'מאל זחאלקה: אני לא יודע על זה, כי זה לא נעשה כדבר מאורגן, אלא כדבר טבעי.

ג'מאל זחאלקה: למה?

ג'מאל זחאלקה: הוא יודע מי פוגש אותי כל יום?

יריב לוין: דבר טבעי לנסוע לפגוש בן אדם שמבוקש פה בתור חשוד ולא מגיע, ונמלט מהארץ?

ג'מאל זחאלקה: אין איסור על פי חוק לפגוש אותו.

ג'מאל זחאלקה: יש אנשים שהוא בקשר אישי איתם עשרות שנים.

יריב לוין: זה לשיטתך דבר טבעי?

ג'מאל זחאלקה: אני פגשתי אותו.

יואל חסון: מתי פעם אחרונה?

ג'מאל זחאלקה: אני לא חייב לדווח לך.

ג'מאל זחאלקה: אני פוגש אותו מדי פעם.

ג'מאל זחאלקה: פעמים רבות פגשתי אותו, זה לא סוד.

יואל חסון: אבל לאחרונה מתי?

ג'מאל זחאלקה: אני לא זוכר מתי.

ג'מאל זחאלקה: אני לא מנתק קשר בגלל שהשב"כ רדף אותו.

מיכאל בן-ארי: בגלל שהוא מרגל.

דני דנון: אני רוצה להזכיר לכבודו שחבר הכנסת בשארה מהבניין הזה, מהטלפון שמדינת ישראל שילמה לו וגם ממימון מפלגות, דיבר עם החיזבאללה.

דני דנון: זה מוקלט, זה הושמע וזה ידוע.

דני דנון: אי אפשר להגיד שהוא לא דיבר עם החיזבאללה, בקולו.

דני דנון: שמענו את ההקלטות עם החיזבאללה.

דני דנון: הוכח בבית משפט בירושלים שחלפן כספים העביר למר בשארה מאות אלפי דולרים.

דני דנון: זה כתוב בפסק דין ובית משפט בירושלים הרשיע את חלפן הכספים שהעביר לו את הכספים.

דני דנון: לא הורשע חבר הכנסת לשעבר בשארה, אתה צודק, מכיוון שהוא לא בא לומר 'אני צדיק', להוכיח את חפותו בבית המשפט שהגן עליו כל השנים.

דני דנון: לכן אני אומר, אי אפשר להיות בפנים ובחוץ באותו הזמן.

דני דנון: אתם מקבלים את כללי המשחק הדמוקרטיים, תבורכו.

דני דנון: חשוב שיהיה ייצוג לערביי ישראל בכנסת, אבל אי אפשר להיות בתוך הכנסת ולתמוך בגופי טרור וזה מה שקורה.

דני דנון: אני אומר גם לחבר הכנסת זחאלקה, כשאתה נסעת לדרבן, לא יודע במימון של מי, וקראת לחיילי צה"ל פושעים, אז אותו בחור צעיר מטירה, שהוא פעיל בבל"ד, רואה אותך קורא לחיילי צה"ל פושעים, אז קל לו מאוד אחרי להתחבר לנציג חיזבאללה ולרגל אחרי רמטכ"ל בישראל.

דני דנון: הכל מתקשר ביחד.

ג'מאל זחאלקה: אסור לנסוע לדרבן?

ג'מאל זחאלקה: כל העולם היה בדרבן.

ג'מאל זחאלקה: זו ועידה נגד גזענות.

מיכאל בן-ארי: לנסוע להשמיץ ולהכפיש את מדינת ישראל

ג'מאל זחאלקה: לא, אתה בעד גזענות.

ג'מאל זחאלקה: אתה נגד הנסיעה לדרבן כי היא נגד גזענות.

ג'מאל זחאלקה: אני נגד גזענות, בניגוד אליך.

יריב לוין: בכל מדינה נורמלית זה מוגדר כבגידה.

יריב לוין: בכל מדינה נורמלית מה שאתם עושים מוגדר כבגידה.

יריב לוין: לנסוע לדרבן ולהשמיץ את מדינת ישראל---

ג'מאל זחאלקה: אנחנו נלחמים למען שלום צודק, אתה נגד.

ג'מאל זחאלקה: אנחנו בעד שוויון, אתה נגד.

יריב לוין: איזה שלום צודק?

יריב לוין: מה השוויון?

יריב לוין: שתימחק מדינת ישראל.

ג'מאל זחאלקה: אנחנו נגד גזענות, אתה בעד.

ג'מאל זחאלקה: אנחנו נגד כיבוש, אתה בעד.

ג'מאל זחאלקה: אנחנו מייצגים את הנאורות, אתה מייצג את החושך.

יואל חסון: תודה רבה.

יריב לוין: כן, ספר את זה בסוריה, ספר בסוריה את השקרים שלך.

כרמל שאמה-הכהן: כמו שכל מדינות ערב מייצגות את הערכים האלה.

יריב לוין: בסוריה יש שוויון.

יריב לוין: בסוריה.

דני דנון: אי אפשר להתעלם מבשארה והקשר שלו עם החיזבאללה, אי אפשר להתעלם מהאמירות שלך בדרבן ולכן אני לא בא בטענות לאותו נער צעיר, בן 16, מטירה, שמושפע.

ג'מאל זחאלקה: תגיד לי מה יש בדרבן?

ג'מאל זחאלקה: אני גאה בכל מלה שאמרתי.

דני דנון: רע מאוד, עצוב מאוד.

ג'מאל זחאלקה: אני גאה שנסעתי לדרבן כדי להשתתף במאבק של האנושות---

דני דנון: נגד ישראל.

ג'מאל זחאלקה: נגד הגזענות.

ג'מאל זחאלקה: בכל מקום.

דני דנון: נגד ישראל.

ג'מאל זחאלקה: הגזענות זה לא עניין פנימי, זה עניין בין לאומי.

דני דנון: אני רוצה לבקש משני יושבי הראש, ראיתי לפני הישיבה את החוק בנושא מימון מפלגות והוא דל בסמכות שהוא נותן למבקר.

דני דנון: הוא נותן לו את הסמכות לקבל את כל המידע בזמן אמת על מה שקורה במפלגות ואני חושב שאנחנו צריכים לשקול לשנות את החוק, שיקבע בצורה מדויקת את המטרות לצורך המימון ומה הסנקציה למי שעובר ומי יחליט מה היתה העבירה.

דני דנון: אני מציע שזה לא יהיה בידיים של הפוליטיקאים.

דני דנון: זה יכול להיות המבקר.

דני דנון: יש ועדה מייעצת לכנסת שגם אמורה לפקח על הנושא, לשנות את החוק, כי החוק היום אומר שהמבקר, ואני מאמין שהוא יעשה את זה בצורה נאמנה, יכול לבקש את הנתונים, אבל אנחנו רוצים יותר שיניים.

דני דנון: היום זה בל"ד, מחר זו יכולה להיות כל מפלגה אחרת, אנחנו לא רוצים לראות אותך נוסע לדרבן ולא חברים צעירים נוסעים לבקר את עזמי בשארה.

יואל חסון: תודה רבה.

יואל חסון: חבר הכנסת שאמה, בבקשה.

ג'מאל זחאלקה: דרך אגב, לדרבן נסעתי על חשבוני, כי לא היה למפלגה כסף לממן, אבל המפלגה יכלה לממן.

מיכאל בן-ארי: כולנו משלמים את החשבון.

ג'מאל זחאלקה: גם אני מממן את דברי השטות של---

כרמל שאמה-הכהן: חבר הכנסת זחאלקה, תן לי לפחות להתחיל, תפריע לי באמצע.

ג'מאל זחאלקה: לא לך אני מפריע.

כרמל שאמה-הכהן: כבוד היושב ראש, אדוני המבקר, כבוד יושב ראש ועדת הכנסת, חבר הכנסת לוין.

כרמל שאמה-הכהן: הנושא של בשארה, שמתנוסס בראש האתר שלכם, בתמונה די גדולה, הוא החלק הקטן של הבעיה, כי יכול להיות שאולי בחרתם בו בגלל המראה שלו, לא בגלל הדעות שלו, אבל מי שקורה גם את התוכן של האתר, את האני מאמין של המפלגה רואה שמדובר בבשאריזם.

כרמל שאמה-הכהן: אתם ממש סוגדים לאיש, לדרכו, לאמונותיו, לדעותיו וזה מעורר ומדליק נורה אדומה.

כרמל שאמה-הכהן: אני לא מצפה מכם להיות ציוניים, זה ברור, אני לא נאיבי, אבל בין ציונות לבין חתרנות, יש המון מקומות ישיבה שאתם לא מוצאים את עצמכם.

כרמל שאמה-הכהן: אתם לא מרגישים בנח לשבת באף אחד מהמקומות האלה.

כרמל שאמה-הכהן: אנחנו, הציבור היהודי---

ג'מאל זחאלקה: השאלה מה אתה מגדיר כחתרנות.

ג'מאל זחאלקה: מדינת כל אזרחיה זה חתרני?

ג'מאל זחאלקה: שוויון זה חתרני?

כרמל שאמה-הכהן: אתה התבטאת בדבריך ואמרת 'אל תדחקו אותנו לפינה', אני אומר לך באותה מידה, אל תדחקו אתם אותנו לאיזה שהיא פינה, כי אנחנו גם מאמינים בדמוקרטיה ועובדה שאתם יושבים פה בכנסת, ואנחנו גם יושבים ואלה כללי המשחק, אבל יש נקודה שבה האיזון הזה יופר, ומעשים מעין אלה, וגיבוי, ואי גינוי, ואני לא מייחס את המעשים שעשה הבחור לבל"ד, אני עוד לא ראיתי הוכחות לכך, כשיהיו הוכחות, נדבר על כך, הבדיקה מוצדקת, ואולי גם בדיקות אחרות מוצדקות, אבל הגיבוי, גם אם בעקיפין, גם אם במשתמע, גם אם בחצי פה, ואי ההתנערות מהמעשים האלה, היא מאוד בעייתית.

כרמל שאמה-הכהן: במיוחד במה שמדובר לגבי בשארה.

כרמל שאמה-הכהן: זכותך ללכת ולבקר אותו ולפגוש אותו, אף אחד לא יגיד לך לא.

כרמל שאמה-הכהן: אם אלה החברים שלך, זו זכותך, אבל להגיד שהוא לא עשה כלום, שרודפים אותו, בכזה ביטחון, לשלול את כל הפעילות של השב"כ, של מדינת ישראל, של בתי המשפט, אלה אמירות מאוד מדאיגות.

כרמל שאמה-הכהן: אני אומר לך שלא סתם האדם ברח.

כרמל שאמה-הכהן: אדם שהיה חבר כנסת, לקח את הרגליים שלו וברח כמו אחרון הפושעים, ואין בעיה לממן לו כרטיס טיסה שיבוא לפה, וגם כרטיס חזרה אם הוא ירצה לצאת מפה, אם הוא ייצא זכאי.

כרמל שאמה-הכהן: אף אחד לא יחזיק אותו פה בכח, הוא לא אזרח מועדף.

כרמל שאמה-הכהן: הנושאים האלה - אתם צריכים להיות זהירים בהם, כמו שאנחנו צריכים להיות זהירים בהם ולא להגיד כל הזמן 'רודפים אותנו', כי זה מפלט מאוד קל, אבל מאוד מאוד בעייתי.

כרמל שאמה-הכהן: לעניין החושך והאור שהזכרת.

כרמל שאמה-הכהן: להאשים את מדינת ישראל כמדינה חשוכה---

ג'מאל זחאלקה: אני האשמתי בינתיים את חבר הכנסת לוין.

כרמל שאמה-הכהן: חבר הכנסת יריב לוין מייצג את מדינת ישראל, אבל מי שדוגל ומעריץ אנשים כמו בשארה ומייצג לאומיות ערבית, הייתי מציע לו קודם כל להסתכל על דרכן של מדינות ערב, של רובן המוחלט של מדינות ערב, לבדוק מה זה חושך.

כרמל שאמה-הכהן: אם אינני טועה, בערב הסעודית אירעה שריפה בקייטנה של בנות צעירות, הכבאים לא נכנסו לחלץ אותן, כי זה קרה באמצע הלילה והן היו, המסכנות, עם פיג'מה.

כרמל שאמה-הכהן: זה חושך.

כרמל שאמה-הכהן: כשמדברים על חושך, זה חושך.

כרמל שאמה-הכהן: נתתי דוגמה לחושך ואור, וזה חושך.

כרמל שאמה-הכהן: בסיכום לדבריי, אתם יותר פוגעים בעניין שאתם רוצים לייצג, בציבור שאתם מייצגים, בדרך הזאת, כי יש דברים שאתם באמת מביעים פה ומשמיעים את דעתכם.

כרמל שאמה-הכהן: היו דיונים גם בחדר הזה, בין היתר שאני ניהלתי, והבעתם עמדות מאוד מאוד ברורות, מאוד מאוד לא מתקבלות על רוב יושבי הבית והחדר הזה באותה עת, אבל הן היו עמדות לגיטימיות, עמדות שאפשר לחיות איתן, עמדות שאפשר להבין מאיפה הן באות, אבל לא הטירוף הזה שמופיע אצלכם באתר.

כרמל שאמה-הכהן: למה דגל פלסטין?

כרמל שאמה-הכהן: אני לא מבין.

כרמל שאמה-הכהן: ניסיתי להבין את זה, הסתכלתי עוד פעם ועוד פעם, רק הוא מופיע באתר.

כרמל שאמה-הכהן: אם היה דגל פלסטין וגם ישראל, הייתם אומרים 'אנחנו רוצים אחווה, אחדות, שתי מדינות'.

כרמל שאמה-הכהן: רק דגל פלסטין.

כרמל שאמה-הכהן: רק דגל פלסטין.

כרמל שאמה-הכהן: איזה היגיון יש בזה?

כרמל שאמה-הכהן: בכסף הזה אני צריך לממן את האתר הזה?

כרמל שאמה-הכהן: אזרח ישראלי צריך להבין שהוא מימן ג'י.

כרמל שאמה-הכהן: פי.

כרמל שאמה-הכהן: אס לבשארה, כשהוא כיוון טילים לפה?

כרמל שאמה-הכהן: מהקשר לבוחר?

כרמל שאמה-הכהן: אלה הדברים?

כרמל שאמה-הכהן: קחו זמן למחשבה עד שתיגמר הבדיקה וכשיהיו התוצאות של הבדיקה, נחזור לפה ונדבר.

כרמל שאמה-הכהן: תודה.

זבולון אורלב: אני חושב שהיותה של בל"ד, עם כל המידע שקיים לגביה, שהיא עדיין מפלגה חוקית, הוא לא כישלון של בל"ד, זה כישלון של הכנסת, כישלון של הדמוקרטיה וכישלון של בית המשפט העליון.

זבולון אורלב: כך אני רואה את הדברים.

זבולון אורלב: זאת מפלגה שבעליל חותרת תחת אושיות קיום מדינת ישראל כמדינה יהודית.

זבולון אורלב: לעתים כשחבריה מדברים במליאה אני עוצם עיניים ואומר 'ריבון העולמים, באיזה פרלמנט אני נמצא?

זבולון אורלב: האם בפרלמנט של מדינת ישראל או בפרלמנט של מדינת אויב שחפצה להשמיד אותה?

זבולון אורלב: ' מפלגה שמעודדת טרור ומעודדת מאבק מזוין, גם אם היא נזהרת, כדברי חבר הכנסת אלדד, לא לעבור בדיוק את הגבול, אבל זאת מהותה ואני חושב שהיא מנצלת באופן ציני את כל הדמוקרטיה הישראלית כדי לחתור תחת קיומה של מדינת ישראל כמדינה יהודית.

זבולון אורלב: אני חושב שכל עוד הדמוקרטיה הישראלית לא תמצא את הדרך להכריז על בל"ד, שהיא מפלגה בלתי חוקית, שהיא מפלגה תומכת טרור, לא יעזרו כל התרגילים.

זבולון אורלב: אדוני, יושב ראש ועדת ביקורת המדינה, להפעיל את סעיף 21 זה בריחה שלנו מאחריות.

זבולון אורלב: זה לזרוק למבקר ולהגיד לו 'תשמע, תבדוק שם איזה עניין טכני, אם השתמשו נכון בכספי מימון מפלגות'.

זבולון אורלב: זה לא פותר את הבעיה.

זבולון אורלב: הבעיה שלנו היא בעיה מהותית, עד כמה אנחנו מוכנים לסכן את קיומנו כאן בחופש הביטוי ובחופש ההתארגנות ובכך שאנחנו רוצים שבמקום שיעשו את זה בתוך האוהל, שיעשו מחוץ לאוהל.

זבולון אורלב: אני חושב שעברנו את הגבולות ואני גם חושב שחשוב לומר שבעיניי בל"ד לא מייצגת את כלל הציבור הערבי.

זבולון אורלב: גם למפד"ל יש סניפים במגזר הערבי וכאיש חינוך אני יכול לומר שאסור להכתים את רוב רובו של הציבור הערבי, ואסור לעשות אותו סניף של בל"ד.

זבולון אורלב: רוב רובו של הציבור הערבי הוא ציבור טוב, הוא ציבור אזרחי, הוא שומר חוק והוא נאמן למדינת ישראל.

זבולון אורלב: הבעיה שלנו זה עם המנהיגות שמסיתה אותו, שמובילה אותו בדרך שהיא דרך חתחתים שמובילה, חס וחלילה, לסכן את מדינת ישראל.

זבולון אורלב: לצערי הצעות חוק שונות שאנחנו מגישים, אני אומר באופן גלוי, לא בל"ד מטרפדת אותן.

זבולון אורלב: הצעות חוק שנועדו להגן על עצמנו.

זבולון אורלב: רק בכנסת הזאת העברנו הצעת חוק בקריאה טרומית שהסתה כנגד קיומה של מדינת ישראל כמדינה יהודית ודמוקרטית תהיה עבירה פלילית.

זבולון אורלב: נו, אז העברנו את זה בקריאה טרומית.

זבולון אורלב: אתם שואלים אותי אם הכנסת קידמה את זה?

זבולון אורלב: לא, למרות כל ההפצרות.

זבולון אורלב: ועוד הצעות חוק שונות שהיו.

זבולון אורלב: לי אין שום טענה לבל"ד, שיילכו בדרכם, זכותם, איש באמונתו יחיה, שיעשו מה שהם רוצים.

זבולון אורלב: אני שואל את עצמנו, האם אנחנו עשינו את כל מה שדרוש?

זבולון אורלב: האם אנחנו פעלנו נכון?

זבולון אורלב: לצערי התשובה שלי היא שלילית.

זבולון אורלב: לא בל"ד אשמה, אנחנו אשמים, אנחנו בטלנים, אנחנו פחדנים מלנקוט באמצעים הדרושים כשהסמכות לכך היא בידינו, וכל עוד לא נעשה את זה, נסתובב סביב הזנב של עצמנו והפעם תפסנו זנב קטן מאוד.

זבולון אורלב: אם תציע להעלות 21, אני אצביע בעד, אבל אני מציע לא להטריד את המבקר ואת אנשי משרדו, סליחה על הביטוי, בזוטות כאלה, אלא להתעסק עם העניין העיקרי; מה היא מהות הדמוקרטיה במדינת ישראל והאם היא יכולה ומוכנה לסכן את עצמה עם מפלגות כדוגמת בל"ד.

מיכאל בן-ארי: אני מוצא את עצמי מסכים עם דבריו של יושב ראש ועדת חינוך, חבר הכנסת זבולון אורלב, שאנחנו חוטאים לבעיה העיקרית.

מיכאל בן-ארי: הפרשה הזאת שנחשפה, של אותו צעיר שיצא למחנה במרוקו, היא אפילו לא קצה הקרחון.

מיכאל בן-ארי: בעצם האמירות של אנשי בל"ד, של יושב ראש בל"ד שנמצא כאן במקום איתנו, הן מאוד מאוד ברורות, במלים מאוד מאוד מוכרות לנו, בשם שוויון ונגד הכיבוש וכן הלאה, מלים כאלה ואחרות, שלא מסתירות את הכוונה המאוד מאוד ברורה של המפלגה הזאת לחסל את מדינת ישראל כמדינה יהודית.

מיכאל בן-ארי: האמירות האלה, שנשמעות מאוד פופולריות, כמו 'אני לעולם לא אהיה ציוני', וכבר אמר פה מי שאמר פה בצורה נכונה, אף אחד לא דורש ממך להיות ציוני, אבל אני דורש ממך להיות נאמן למדינה שהיא המדינה שבעצם אתה גר בתוכה ואתה אזרח שלה.

מיכאל בן-ארי: המדינה היא מדינה יהודית והיא לעולם לעולם לא תהיה מדינת כל אזרחיה ולעולם לעולם לא תהיה פה ישות אחרת, או פלסטין, כמו שאתם חולמים.

מיכאל בן-ארי: אני רוצה להזכיר לכולם דבר שמשום מה עבר לנו ליד האוזן.

מיכאל בן-ארי: לפני כמה חודשים התראיינה חברת כנסת מבל"ד לעיתונאי בארצות הברית, והיא הביעה שם תקווה גדולה שלאירן תהיה פצצה גרעינית.

מיכאל בן-ארי: הדבר הזה מתחבר לאמירות אחרות של המפלגה הזאת, שחותרת תחת קיומה של מדינת ישראל.

מיכאל בן-ארי: היא אמרה 'כדי שמדינת ישראל תפחד'.

מיכאל בן-ארי: יש לנו בתוך הכנסת, בשם השוויון, בשם הדמוקרטיה, בשם חופש הבידוי וחופש הביטוי, גיס חמישי.

מיכאל בן-ארי: אתם יכולים להשתמש במלים פשיסט, כהניסט, אני בוחן בעצם מי נגד העם היהודי ומי בעדו, ובל"ד לא מהיום, מאז ומתמיד, שמה את עצמה כנגד העם היהודי ונלחמת בעם היהודי, נלחמת במדינת ישראל כמדינה יהודית.

מיכאל בן-ארי: הפסילה שהיתה פה ברוב גורף, מלבד איש מימד שתמך בהם, ומרצ, כולם פסלו פה את התנועה המסוכנת הזאת, ואני הייתי מצפה שהכנסת תחוקק את החקיקה המתאימה, ושוב פעם, לא על ידי מבקר המדינה, כדי להוציא את התנועה המסוכנת הזאת מחוץ לחוק, שעה אחת קודם.

מיכאל בן-ארי: לדאבוני, וזה משפט אחרון, תצא מפה החבורה הזאת כשהיא מלגלגת לנו, כשהיא יודעת שבסופו של דבר אנחנו לא נפעל נגדם, גם אם יהיו עוד הרבה עזמי בשארה.

יואל חסון: מעניין לדעת, אחרי מה שאמרה חברת הכנסת חנין זועבי, האם לך או למצביעי בל"ד יש חסינות גרעינית גם?

יואל חסון: כי אם כן, תספר לנו.

ג'מאל זחאלקה: זאת ציטטה לא נכונה בכלל.

ג'מאל זחאלקה: אנחנו כמפלגה בעד פירוז המזרח התיכון.

יואל חסון: אבל חברת הכנסת חנין זועבי לא אמרה את הדברים?

ג'מאל זחאלקה: היא לא אמרה את הדברים.

מיכאל בן-ארי: היא לא אמרה את הדברים?

מיכאל בן-ארי: אהה.

יואל חסון: אני אשאל אותה.

יואל חסון: זה לא לדיון, זה סתם מעניין ברמה העקרונית---

ג'מאל זחאלקה: זורקים הרבה רפש, בתקווה שמשהו יידבק.

יואל חסון: חבר הכנסת זחאלקה, במלחמת לבנון השנייה, עד כמה שלי זכור, נפגעו אולי גם, לצערי, מצביעי בל"ד והטילים נפלו גם בכפרים ערביים, כזכור לך.

יואל חסון: גם טיל גרעיני עלול להגיע לשם, חס ושלום.

יואל חסון: חבר הכנסת עתניאל שנלר, בבקשה.

עתניאל שנלר: תודה, אדוני היושב ראש.

עתניאל שנלר: כבוד המבקר, חברי הכנסת.

עתניאל שנלר: אני רוצה להיזהר בדבר אחד, שדיון שכזה לא יגלוש בכלל לשאלת יחסי מדינת ישראל וערביי ישראל.

עתניאל שנלר: אני סבור שהדיון שקשור לערביי ישראל הוא דיון מסוג אחר.

עתניאל שנלר: ערביי ישראל הם אזרחים של מדינת ישראל וכך צריכים לראות את הדברים והדיון צריך להתמקד אך ורק בדבר המאוד מאוד קונקרטי; איך מבודדים דברים קיצוניים אשר מזיקים לא רק למדינת ישראל כמדינה, אלא גם למרקם היחסים בין כלל אזרחיה.

עתניאל שנלר: לכן צריכים לבודד את הקצה מהכלל.

עתניאל שנלר: אני רוצה לדבר רק על הקצה.

עתניאל שנלר: אין זה המקום לדבר על חתרנות כזו או אחרת, אנחנו לא ועדת החינוך עכשיו ולא ועדה לאכיפה, אנחנו שתי ועדות, ועדה לביקורת בפנייה למבקר וועדת הכנסת, כי זה עוסק בנושא כנסת ומפלגות.

עתניאל שנלר: אני רוצה להתייחס אך ורק לעניין הזה.

עתניאל שנלר: שמחתי מאוד, חבר הכנסת זחאלקה, שאתם מסכימים כתנועה, וזה היה הגיוני לי וסביר לי שאתם אומרים 'בבקשה, תפדאל, תבדקו, אין לנו מה להסתיר'.

עתניאל שנלר: אני חושב שזו אמרה חשובה מאוד, אני חושב שזו אמרה, אם מותר לי לומר, בוגרת, מביעה אחריות, 'בבקשה, אדוני המבקר, אתה יכול לבחון הכל'.

עתניאל שנלר: אני הייתי רק מבקש שהמבקר יבחן---

ג'מאל זחאלקה: המבקר בוחן באופן תדיר.

ג'מאל זחאלקה: המבקר מבקר את המפלגות באופן שוטף.

ג'מאל זחאלקה: זה לא דבר שאני פותח לו את השער, השער פתוח כל הזמן.

עתניאל שנלר: חבר הכנסת זחאלקה, הרי אילולא---

ג'מאל זחאלקה: אני רגוע ומקבל את זה, וזה דבר נורמלי וזה דבר טוב אפילו.

עתניאל שנלר: חבר הכנסת זחאלקה, אתה יודע שהיה לי עכשיו שעה וחצי לשמוע, שמתוכן אני חושב שעה ועשרים היה לי העונג לשמוע אותך, אז תרשה לי בכל זאת בלי להפריע?

ג'מאל זחאלקה: בבקשה.

עתניאל שנלר: אני מודה לך מאוד.

עתניאל שנלר: אני חושב שהעובדה שמבקר המדינה בוחן את כל המפלגות, כי אין כאן בדיקה שבגלל שקוראים כך או אחרת למפלגה, הוא בוחן אותה יותר או פחות, הוא בוחן את המפלגה שלי, הוא בוחן את המפלגה שלך וכל מפלגה באותן אמות מידה, משום שיש נטייה לחשוב שאולי יש מקום לעשות חקירה נוספת, עם דגשים אחרים, אולי קצת שונה מהשגרה, וזה הרגשה של הוועדה לכאורה, ואתם מצדכם אומרים 'בבקשה, תפדאל'.

עתניאל שנלר: אני חושב שאם יש הסכמה על הדבר הזה, הדבר נראה סביר, ראוי, ציבורית, עניינית, בעיקר כשהדברים על פני השטח מורים שיש צורך לבחון.

עתניאל שנלר: אני רק הייתי מאוד שמח אם אפשר לעשות את הבחינה, בעיקר בנושאים הכספיים, אולי גם מעבר להיום ואולי קצת לאחור, כי נדמה לי שעוד ספיחים מפרשה לא טובה, שקשורה לבל"ד, יכול להיות שהם יוכלו להימצא גם, תוך כדי בדיקה.

עתניאל שנלר: אני אומר את זה בבקשה, אם אפשר שהנושא של ההתנהלות יהיה באותן שנים עוד מלפני המלחמה האחרונה בצפון.

עתניאל שנלר: מצד שני יש לי גם ביקורת אלינו, לחברי הכנסת.

עתניאל שנלר: אי אפשר שכל דבר שיש לנו ביקורת להטיל 'המבקר יבדוק' או 'בית המשפט יכריע'.

עתניאל שנלר: יש לי ביקורת כלפי הכנסת, משום שאנחנו נהנים מחסינות.

עתניאל שנלר: באופן אישי אני סבור שחסינות היא חשובה, אבל אני חושב שהחסינות מופרזת, בהרבה תחומים ומשום שנדמה לי שבתחום הביטחון האמיתי של מדינת ישראל, וכאן עוסקים בסוגיה ביטחונית פרקסלנס לכאורה, הביטחון של מדינת ישראל לא יכול להתחבא אחרי חסינות פרלמנטרית.

עתניאל שנלר: אי אפשר לבוא ולהגיד שהשטח יהיה בבקרה גדולה, אבל סוכני השטח שנמצאים כאן, אני מדבר עכשיו על עצמי כסוכן השטח של קדימה, ייהנו מחיסיון מוחלט וכל דבר לא חוקי לכאורה, לכאורה, אני אוכל לעשות או להסתיר תחת החיסיון של סוכן קדימה.

עתניאל שנלר: למשל אי אפשר יהיה לבחון את מסמכיי תחת החיסיון שלי ואני אוכל להעביר מידע לאויב תחת החיסיון שלי.

עתניאל שנלר: אי אפשר לבדוק, כי אני חסין.

עתניאל שנלר: הצעה ברוח זאת העליתי בפני הכנסת בכנסת הקודמת, שאמרה שאנחנו לא יכולים להחביא את העבירה על החוק, נגד ביטחון המדינה בלבד, תחת החיסיון שלנו.

עתניאל שנלר: הכנסת הקודמת אישרה בקריאה טרומית ובקריאה ראשונה את החוק שיאפשר שלא תהיה חסינות לחבר כנסת לחיפוש בכליו, אם ברור לכאורה, כמעט בוודאות, שהוא עבר עבירה שמסכנת את ביטחון המדינה.

עתניאל שנלר: לקחנו את המודל של חוק האזנות הסתר והצמדנו אותו לעניין הזה, קרי גם אישור ששופט, אחרי בדיקה של פרקליטות המדינה, אחרי פנייה של רשויות, מאוד מאוד מבוקר, שיהיה מותר לחפש בתיקיו של חבר כנסת.

עתניאל שנלר: רק בנושא ביטחון, כי זה יותר חמור מדולרים בנמל התעופה בן גוריון, וגם יותר מסמים.

עתניאל שנלר: על הרקע הזה, רבותיי יושבי הראש, שאתם שניכם כאן, אני רוצה לומר שכמו שאנחנו מבקשים ממבקר המדינה לפעול אצלו, נבקש מאיתנו.

עתניאל שנלר: אני מבקש ממך, יושב ראש ועדת הכנסת, אני אשמח לשבת איתך עוד פעם ולעבוד על העניין הזה, נדמה לי שזו דוגמה קלאסית מדוע נדרש התיקון הזה, ואז אנחנו נראה לציבור שצופה בנו היום שלא רק יפה אנחנו יודעים לדרוש, אלא גם לקיים בעצמנו.

עתניאל שנלר: אנחנו נחשוף את עצמנו על מנת להיות נקיים מהעניין הזה, מאלוהים ומאדם.

יואל חסון: תודה רבה.

יואל חסון: הדובר האחרון, חבר הכנסת מיכאלי.

אברהם מיכאלי: שני יושבי הראש.

אברהם מיכאלי: אני באמת לא רוצה לחזור ולהתחיל כרגע את הנושא שעומד היום על סדר היום ולא רוצה להיכנס להאשמות שכרגע אולי מבחינה משפטית יכולים לומר שהן האשמות שעוד לא הוכחו ולא נוכל להאשים, כמו שחבר הכנסת זחאלקה הסביר, במקרה שעומד כרגע בדיון משפטי.

אברהם מיכאלי: אבל הציבור שצופה בנו לא מבין שאנחנו כפרלמנט משאירים נושאים כאלה באי ודאות, שחבר כנסת זחאלקה או חבר כנסת נפאע יכולים לבוא ולומר 'לי מותר, כחבר לגיטימי בכנסת ישראל, להביע עמדות כאלה'.

אברהם מיכאלי: הציבור חושב שעוד לא קיים פרלמנט בעולם שדיון דמוקרטי כזה מתקיים, כפי שמתקיים אצלנו בכנסת.

אברהם מיכאלי: וזו לא הפעם הראשונה.

אברהם מיכאלי: ומה שהחברים אמרו לגבי גבולות המותר והאסור, לא יכול להיות שאנחנו תמיד נגלגל את זה לפתחם של אחרים, לא יכול להיות שאנחנו לא נכריע, כפי שהזכירו פה כמה חברים, שהביאו חוקים מסוימים, מה מותר או אסור.

אברהם מיכאלי: הכנסת צריכה להכריע בזה.

אברהם מיכאלי: אנחנו באמת סומכים על מבקר המדינה שאת הנושאים שאנחנו מביאים לפתחו, הוא יבקר, אבל עדיין המבקר הוא לא זה שמחוקק חוקים.

אברהם מיכאלי: אנחנו צריכים להכריע מה מותר לאותו פעיל במפלגה כזו או אחרת, מה מותר ומה אסור לו.

אברהם מיכאלי: ואם הם כן עוברים על החוק שאנחנו מחליטים לחוקק, אז נחליט אם מותר להם בכלל לשבת בכנסת ישראל או לא.

אברהם מיכאלי: אז לא יוכל להיות מצב שמנושא שהוא בעצם נושא צדדי נעבור לדיון בדרך אגב ולא נגיע לכלום גם מהדיון של היום.

אברהם מיכאלי: לכן אני מציע שאנחנו, ככנסת, כן נתמקד בחקיקה, של מותר או אסור לעסוק בדברים מסוימים, ואז לפי זה גם נגיע לפתרון של הדברים, של מימון מפלגות.

סעיד נפאע: המשפט שרציתי להגיד למעשה קשור לדברים שהושמעו קודם.

סעיד נפאע: דבר כל כך חשוב מפריע לי בכל העניין של עזמי בשארה.

סעיד נפאע: רבותיי, תשמעו מה שנאמר כאן.

סעיד נפאע: עזמי בשארה הוחשד כאילו שמסר ידיעות בשעת מלחמה לאויב, ידיעות שיש בהן כדי לסייע לאויב במלחמתו, וזה כתוצאה מציטוט לטלפון של הכנסת של עזמי בשארה, כפי שנאמר כאן.

סעיד נפאע: מעניין, נתנו לו במשך 33 ימים לדבר עם האויב, לכוון אותו, למסור לו ידיעות, כדי לעזור לו במלחמה, ורק אחרי שמונה חודשים נזכרו לבוא ולחקור אותו על הסיוע שהוא נתן בשעת מלחמה.

סעיד נפאע: זה עדיין מפריע לי מאוד.

זבולון אורלב: אז שהוא יבוא לפה, יהיה משפט ותשאלו את השאלות האלה.

זבולון אורלב: אפשר לברר את זה.

ג'מאל זחאלקה: בנושא הדיון, אנחנו אמרנו את דברנו.

ג'מאל זחאלקה: לא נעשתה שום פעולה בעניין הזה במימון המפלגה.

ג'מאל זחאלקה: דבר שני, אני שמעתי הרבה חברי כנסת אומרים, 'אתם עשיתם ככה', 'אתם לא עשיתם ככה', 'אתם ככה', 'פרסמתם תמונה כזאת', 'פגשתם את פלוני/אלמוני'.

ג'מאל זחאלקה: אני אמרתי שאנחנו מפלגה שפועלת על פי החוק ואני לא יודע למה, אם החוק מתיר לי לפגוש אותך, יכול חבר כנסת לוין להגיד 'אסור לך לפגוש אותו'.

יריב לוין: בגלל שהוא לא מרגל וזה כן.

יריב לוין: זה הכל.

ג'מאל זחאלקה: זה אתה אומר.

יריב לוין: הוא לא חשוד נמלט והשני כן.

ג'מאל זחאלקה: זה אתה אומר.

יריב לוין: זה מאוד פשוט.

יריב לוין: אני אומר שהוא חשוד נמלט?

יריב לוין: כולם יודעים שהוא חשוד נמלט, גם אתה יודע את זה.

יריב לוין: שיבוא הנה.

יריב לוין: תיפגש איתו ליד תא המעצר.

ג'מאל זחאלקה: חבר הכנסת לוין, אין איסור וזה רק דבר טבעי שאנשים נפגשים, אם יש יחסים ביניהם.

ג'מאל זחאלקה: אפילו אם מישהו נכנס לבית סוהר, הולכים לבקר אותו.

ג'מאל זחאלקה: זה לא אסור על פי החוק, אפילו אם הוא מואשם.

ג'מאל זחאלקה: זה כדי להעמיד דברים על דיוקם, כאילו נעשתה פה עבירה משהו.

ג'מאל זחאלקה: אלה דברים שאין להם מקום בדיון כזה.

ג'מאל זחאלקה: יש הבדל בין טענות ענייניות לבין עניין של מנת ההסתה היומית שאנחנו מקבלים.

ג'מאל זחאלקה: אנחנו קיבלנו את מנת ההסתה היומית, את הכותרות יקבלו חברי הכנסת שרצו לעשות את זה ונגמרה החגיגה הזאת.

ג'מאל זחאלקה: אני חושב שצריך להתייחס לעניינים בצורה רצינית ולא להיות ניזונים כל הזמן משמועות בתקשורת.

ג'מאל זחאלקה: יש עובדות.

ג'מאל זחאלקה: תתבלבלו קצת מהעובדות, תנו לעובדות לבלבל אתכם.

יואל חסון: תודה רבה, חבר הכנסת זחאלקה.

יואל חסון: אנחנו מגיעים לסיכום.

יואל חסון: אני רוצה לומר שמטרת הדיון המשותף הזה של ועדת הכנסת והוועדה לענייני ביקורת המדינה היא, בין השאר, גם להעלות את הנושא על סדר היום וגם לבוא ולהגיד שלדמוקרטיה הישראלית יש את הדרכים גם להגן על עצמה.

יואל חסון: גם אם כל מה שאתה אומר, חבר הכנסת זחאלקה, הוא נכון ואמת מלאה, ואני מקווה שכך, יידעו גם מי שלא חושבים כמוך שיש מי שעוקב ויש מי שבודק, ושהמערכת כן שמה זרקור גדול על מי שמנסה לפגוע בה, ואנחנו רק רצינו להבהיר ולהגיד 'אנחנו ערניים, אנחנו לא מתעלמים מהקולות וגם לא מהרעשים, אנחנו ערניים'.

יואל חסון: אני גם קיימתי התייעצות עם מבקר המדינה בימים האחרונים וגם עם היועץ המשפטי של הוועדה, מר תומר רוזנר והגעתי למסקנה בסופו של דבר שלהשתמש בסעיף 21 זה כיוון לא נכון, מכמה סיבות, גם טכניות וגם מהותיות.

יואל חסון: אנחנו חושבים שבגלל שגם כך למבקר יש את הסמכות, כפי שנאמר פה, סמכות חזקה ומשמעותית, לבדוק את השימוש בנושא מימון מפלגות, ואת הפעילויות שממומנות במימון מפלגות, ופעילות המפלגות שמתבססות על מימון מפלגות, ועל הבסיס הזה אני מבקש ממבקר המדינה לבדוק, כפי שאתה עושה את הבדיקה השגרתית, בכל מפלגה, גם כפי שתעשה בבל"ד, אנחנו מבקשים, אדוני המבקר, שתתייחס לדברים שנשמעו כאן, לדברים שנאמרו כאן, ושבבדיקה הזאת תיתן על זה דגש ושימת לב מיוחדת.

יואל חסון: בנוסף, המבקר, הייתי מבקש, מכיוון שהנושא הוא כל כך מעניין וכל כך קריטי מבחינתנו, שהבדיקה של בל"ד תהיה בדיקה שתסתיים בהקדם ואני אשמח לשמוע את ההתייחסות שלך בעניין.

מבקר המדינה מיכה לינדנשטראוס: אמרתי גם ליושב ראש הוועדה וגם ליושב ראש ועדת הכנסת בתחילת הישיבה, שמבחינת המעמד שלנו בנושא אנחנו עוסקים כרגע בחוקי מימון מפלגות.

מבקר המדינה מיכה לינדנשטראוס: במסגרת חוקי מימון מפלגות אנחנו בודקים את המפלגות השונות, והבדיקה נמצאת, לגבי מפלגות שונות, בעיצומה.

מבקר המדינה מיכה לינדנשטראוס: יש לצפות לכך שתוך חודשים ספורים יהיו תוצאות של הבדיקה הזאת, אולי אפילו עד סוף השנה האזרחית ואולי במעט לתחילת השנה הבאה.

מבקר המדינה מיכה לינדנשטראוס: קיבלנו את המכתב ששיגרתם לנו.

מבקר המדינה מיכה לינדנשטראוס: במסגרת הבדיקה של חוקי מימון המפלגות, נבדוק גם את הנקודות האלה, כפי שאנחנו בודקים בכל מקרה אחר.

יואל חסון: תוך התייחסות למה שנאמר.

מבקר המדינה מיכה לינדנשטראוס: תוך התייחסות למה שנאמר גם בפנייה שלכם.

מבקר המדינה מיכה לינדנשטראוס: אנחנו נעבור עליה וכמובן ניתן את דעתנו במסגרת ביקורת מימון המפלגות גם לגביה.

יואל חסון: אני מציע לך, יושב ראש ועדת הכנסת, שזה לדעתי יותר בסמכותך, לקיים דיון ראשוני בעניין של תפקידה של הכנסת בשמירה על הדמוקרטיה הישראלית ובשמירה על ביטחונה בהקשר של המפלגות.

יואל חסון: דובר פה על עניין החסינות וכל העניין הזה, אני חושב, אדוני יושב ראש ועדת הכנסת, שראוי, אפילו לפני שנלך לתהליך של חקיקה, לעשות דיון מקדים ולראות איפה מקומנו ואיך אנחנו מצד אחד מאפשרים גם למיעוט בישראל לקבל את הייצוג שמגיע לו, ומגיע לו בזכות בפרלמנט הישראלי, אבל מצד שני שלא יהיו גורמים שישתמשו באותה זכות כדי לפגוע במדינה.

יואל חסון: אני מאמין באמונה שלמה שרוב אזרחי מדינת ישראל, הערבים, הם אזרחים נאמנים וטובים.

יואל חסון: אני מאמין שכולם פה רוצים להגיע לשוויון, עד כמה שניתן, עד כמה שאפשר, עד מאה אחוז, בתהליך, בסופו של דבר, כי אני מאמין שחוזקה של מדינת ישראל זה ביכולת שלה לתת למיעוט להרגיש כאן כמו רוב.

יואל חסון: זו מחויבות לא רק של הערבים פה בפרלמנט, אלא גם של היהודים ושל כל מי שהוא חבר כנסת ואני מציע לך לקיים את הדיון הזה בוועדת הכנסת.

יואל חסון: תודה רבה, אני נועל את הישיבה.